Средната брутна заплата в България продължава да нараства с двуцифрен темп и през третото тримесечие, показват данните на Националния статистически институт (НСИ). Повишението е с 11.8% през периода юли - септември спрямо година по-рано и така достига 1249 лв. средно на месец. Само през септември увеличението е 11.5%, а брутната сума достига 1266 лв., или 982 лв. след данъци и осигуровки.

Бързият растеж на заплатите в страната се дължи на няколко фактора, сред които недостигът на работна ръка в големите градове и административните увеличения на минималните възнаграждения и осигурителни прагове от началото на годината. Ново административно повишение на минималната заплата е планирано от 1 януари 2020 г. - с 8.9% до 610 лв. Успоредно с това бяха повишени възнагражденията на преподаватели и на работещите в държавната администрация, като подобна заявка има и за догодина.

По-високи заплати из цялата страна

Увеличение на средните заплати е отчетено във всички области в страната, съдейки по данните на НСИ. Темпът обаче не е еднакъв навсякъде.